УТВЪРДИЛ:

Проф. д-р Красимир Иванов, д.м.н.



**СЕЛЕКЦИОННА ПРОЦЕДУРА**

за подбор на участници в летни стажове в ПМДМУ „И. М. Сеченов“ и СДМУ „И. И. Мечников“, Русия

Медицински университет – Варна

Процедурата за селекция на участници в летни стажове в Първи Московски държавен медицински университет „И. М. Сеченов“ /Москва/ и Северозападен държавен медицински университет „И. И. Мечников“ /Санкт Петербург/, Русия се осъществява на институционално ниво и е организирана така, че да гарантира безпристрастност, прозрачност и справедливост на избора, както и липса на конфликт на интереси от страна на лицата, осъществяващи селекцията.

Процедурата за селекция на участници в летни стажове в Русия е одобрена от комисия в състав:

1. Проф. Тодорка Костадинова, д.и. – Заместник-ректор по международно сътрудничество, акредитация и качество;
2. Проф. Албена Керековска, д.м. – Заместник-ректор по учебна дейност;
3. Проф. Радослав Радев, д.м. – Декан на Факултет по медицина;
4. Доц. д-р Цветан Тончев, д.м. – Декан на Факултет по дентална медицина;
5. Проф. Диана Иванова, д.б.н. – Декан на Факултет по фармация;
6. Доц. Емануела Мутафова, д.и. – Декан на Факултет по обществено здравеопазване;
7. Анета Докова – Ръководител на отдел „Международно сътрудничество“
8. Сияна Бойновска – Експерт „Международно сътрудничество“

**Летни практики за студенти**

Право на участие в летните практики в Русия имат всички студенти от Медицински университет "Проф. Д-р. П. Стоянов" - Варна, които отговарят на следните **условия за кандидатстване**:

* Студентите трябва да бъдат трети, четвърти или пети курс от специалностите медицина, дентална медицина, фармация или трети или четвърти курс от специалности „Медицинска сестра“ и „Акушерка“;
* Студентите трябва да имат минимален среден успех от следването към момента на кандидатстване "Много добър 4,50";
* Студентите трябва да са положили успешно всички изпити към момента на кандидатстване;
* Студентите могат да проведат повече от една лятна практика, но не в един и същ университет;
* За провеждане на лятна практика в Русия е необходимо владеене на английски език, което се удостоверява със сертификат и/или диплома за завършено средно образование със засилено изучаване на английски език. Владеенето на руски език е предимство.

**Летни практики за специализанти**

Право на участие в летните практики в Русия имат всички специализанти при Медицински университет "Проф. Д-р. П. Стоянов" - Варна, които отговарят на **следните условия за кандидатстване:**

* Специализантите трябва да имат минимален успех от дипломата за висше образование "Много добър 4,50";
* Специализантите могат да проведат повече от една лятна практика, но не в един и същ университет;
* За провеждане на лятна практика в Русия е необходимо владеене на английски език, което се удостоверява със сертификат и/или диплома за завършено средно образование със засилено изучаване на английски език. Владеенето на руски език е предимство.

**Селекция на участниците**

Селектирането на кандидатите за участие в летни практики се осъществява на конкурсен принцип и преминава през следните етапи:

1. **Обявяване на кампания за провеждане на летни практики в Русия.**

В началото на втори семестър на всяка академична година (през месец февруари) МУ-Варна организира кампания за набиране на участници в летните практики в Русия. Участниците кандидатстват за летни практики, които ще се провеждат през лятото на същата календарна година.

Броят на участниците в летните практики се определят въз основа на сключени работни програми с партниращите университети.

Координаторът на стажа поставя съобщения (на български и английски език) с броя на местата, за които може да се кандидатства, необходимите документи и срок за кандидатстване на информационното табло на отдел „Международно сътрудничество“. Съобщенията се публикуват и на интернет-страницата на МУ-Варна.

1. **Подаване на документи**

В обявения срок се приемат следните **документи за кандидатстване**:

1. Формуляр за кандидатстване (по образец);

2. Уверение от Учебен отдел за среден успех от следването за студенти;

(2. Копие от дипломата за висше образование за специализанти)

3. Сертификат, доказващ ниво на езикова подготовка, или копие от диплома за профилирано езиково обучение (езикова гимназия, математическа гимназия и др.);

4. Автобиография.

Документите за летни практики на студенти се подават в деканатите на съответните факултети, а за специализанти – в отдел „Международно сътрудничество“ . След изтичане на срока за подаване на документи, кандидатите се уведомяват за дата и място за провеждане на интервю.

1. **Интервю**

Подборът на заминаващи студенти се осъществява чрез конкурс, който се организира от отдел „Международно сътрудничество“. Интервютата се провеждат на английски и български език.

Интервютата на кандидатите се провеждат от изпитни комисии така, че да се гарантира безпристрастност, прозрачност и справедливост на избора, както и липса на конфликт на интереси от страна на лицата, провеждащи интервютата.

По време на интервюто се преценяват: аргументирана мотивация на кандидата за участие в летните стажове, комуникативни умения, обществена активност, спортни постижения, обща култура, инициативност и др.

Кандидатът получава оценка от интервюто, която е един от критериите за подбор.

1. **Заседание на комисия за подбор**

Комисията за подбор на кандидатите включва заместник-ректорите, деканите на факултети и представител/и на отдел „Международно сътрудничество“.

Кандидатите се класират на база на следните критерии:

* Успех
* Оценка от интервюто
* Активна студентска дейност
* Владеене на руски език
* Курс на обучение /предимство се дава на студентите от по-горен курс на обучение/.

Деканите на факултети имат право да преценят степента на важност на критериите.

Селекционната процедура приключва с изготвянето на списък с одобрените за участие в стажа студенти.

Класирането на кандидатите се обявява на информационното табло на отдел „Международно сътрудничество“ и по електронната поща на участниците в срок от 3 работни дни от датата на провеждане на заседанието на комисията за подбор.